SKRIFTLIG FORESPØRGSEL E-0299/02

af Konstantinos Hatzidakis (PPE-DE) til Kommissionen

(11. februar 2002)

Om: Funktionsmæssige svagheder i forvaltningsmyndigheden for fællesskabsstøtterammen for Grækenland

Kommissionen erklærede den 18. januar 2002 i sit svar på min forespørgsel (E-3377/01(1)) om forvaltningsmyndigheder, at den generelt er tilfreds med de indledende resultater. En uge senere offentliggjordes i den græske presse et dokument dateret den 4. oktober 2001 fra Generaldirektoratet for Regionalpolitik til de græske myndigheder, hvori det påpeges, at forvaltningsmyndigheden for fællesskabsstøtterammen ikke er oprettet i henhold til de gældende forskrifter, og at koordinationen af fællesskabsstøtterammen stadig foretages gennem ad hoc-bestemmelser. I det samme dokument konstateres det endvidere, at der er mangler, hvad angår gennemskueligheden af systemet for vurdering af støtteanmodningerne, at det integrerede informationssystem ikke fungerer, og at der mangler velfunderede retningslinjer og lister med henblik på kontrol med projekterne; der er tale om forsømmelser, hvad angår de instrukser, som forvaltningsmyndighederne har fået om kommunikationsstrategien.

Hvad er Kommissionens holdning til den måde, forvaltningsmyndighederne for fællesskabsstøtterammen fungerer på i Grækenland?

(1) EFT C 147 E af 20.6.2002, s. 162.

Svar afgivet på Kommissionens vegne af Michel Barnier

(3. april 2002)

Brevet, der blev offentliggjort i den græske presse den 26. januar 2002, var et brev, som generaldirektøren for Kommissionens generaldirektorat for regionalpolitik (GD REGIO) den 4. oktober 2001 tilsendte de græske myndigheder via den græske faste repræsentation i Bruxelles, hvori de græske myndigheder blev underrettet om udfaldet af en undersøgelse, der blev gennemført i Grækenland fra den 11. til den 15. juni 2001 vedrørende det forvaltnings- og kontrolsystem, der er blevet indført i forbindelse med EF-støtterammen for programmeringsperioden 2000-2006.

Da Kommissionen den 18. januar 2002 i sit svar på skriftlig forespørgsel E-3377/01 fra det ærede medlem(1) angav, at den generelt var tilfreds med de indledende resultater, tog den hensyn til de fremskridt, som de græske myndigheder havde gjort med at etablere de forvaltningsmæssige og organisatoriske strukturer, der er nødvendige for at gennemføre programmerne, og også til de græske myndigheders opfølgning i mellemtiden af konklusionerne og anbefalingerne i anledning af GD REGIO's revision i Grækenland fra den 11. til den 15. juni 2001.

På dette stadium kan Kommissionen endnu ikke drage konklusioner om kvaliteten af nogen medlemsstats systemer. Sideløbende med systemrevisionerne i medlemsstaterne foretager Kommissionen bilagsrevisioner af alle programmer på grundlag af de systembeskrivelser, som medlemsstaterne har fremsendt. Resultaterne af disse analyser sammen med resultaterne af revisionen på stedet og den efterfølgende dialog med FSR- og programmyndighederne skulle yderligere medvirke til at eliminere mangler ved systemerne. Kommissionen vil regelmæssigt og i samarbejde med medlemsstaterne se på, hvordan systemerne fungerer, i hele programmeringsperioden 2000-2006.

(1) EFT C 147 E af 20.6.2002, s. 162.